TEST: Nissan Leaf er endelig moderne

Nissan Leaf har aldrig nogensinde været sexet, spændende eller særlig dansk. Men den var vigtig. Da den første Leaf landede i 2010, var elbilen stadig noget, de fleste enten grinede af eller frygtede. Leaf gjorde strøm til noget almindelige mennesker kunne købe. Så da Nissan viste den nye Leaf frem sidste år, var forventningerne store. For nu var den buttede hatchback væk. Tilbage stod en lav, glat og langt mere moderne crossover med skarp bagende, 3D-baglygter, stor rækkevidde og en kabine, der endelig føltes som noget fra dette årti.

Efter en uge bag rattet er konklusionen klar: Nissan Leaf er tilbage. Men den er ikke tilbage som revolution. Den er tilbage som en voksen, vellykket og fornuftig elbil, der på de fleste punkter rammer plet – og på nogle få punkter stadig skyder ved siden af.

Fra grim ælling til glat crossover

Det største spring er designet. Den nye Nissan Leaf ligner ikke bare en ny bil. Den ligner en bil fra et helt andet mærke. Hvor de gamle generationer lignede biler, der var designet af nogen, som først og fremmest ville undgå at støde nogen, har tredje generation fået en egentlig identitet. Fronten er ren og moderne, profilen er aerodynamisk uden at være anonym, og bagenden er klart bilens stærkeste vinkel.

De små 3D-baglygter er ikke bare pynt. De giver Nissan Leaf karakter. Det samme gør den skrånende taglinje og de glatte flader, der får bilen til at se større og dyrere ud, end den faktisk er. Det er også her, Nissan Leaf snyder lidt. For den ligner en rummelig crossover, men den føles ikke helt så rummelig, når man begynder at bruge den som familiebil. Den lave taglinje koster på bagsædet, og høje passagerer vil hurtigt opdage, at loftshøjden ikke matcher bilens ydre selvtillid.

Bagenden er klart bilens stærkeste vinkel (foto: iNPUT)

Foran sidder man godt, men lidt højt. Udsynet er ikke perfekt, og bakspejlet tager mere plads i synsfeltet, end det burde. Det er ikke en katastrofe, men det er en af de detaljer, der gør, at Nissan Leaf ikke føles helt så gennemført som de bedste konkurrenter.

Kabinen er moderne – og Google redder meget

Indvendigt er Nissan Leaf blevet trukket ind i nutiden med et ordentligt ryk. De to store skærme giver kabinen et moderne og roligt udtryk, og Google Built-in er et af bilens største plusser. Google Maps som indbygget navigation, stemmestyring på dansk og en brugerflade, der reagerer hurtigt, er præcis den slags software, elbiler bør have i 2026. Leaf føles som en bil, hvor nogen har forstået, at navigation, ladeplanlægning og hverdagsbrug hænger sammen.

Der er også fysiske knapper nok til, at man ikke bliver skør. Det er en befrielse. Man skal ikke grave tre menuer ned for at finde det mest basale, og ratbetjeningen fungerer bedre i praksis, end den lidt musehjulsagtige løsning først antydede. Materialerne er pæne uden at være luksuriøse. Kabinen er ikke på niveau med en dyr premiumbil, men den føles lys, moderne og ordentlig. Det er ikke her, Leaf taber testen.

(Fotos: iNPUT)

Det er pladsudnyttelsen, der nager.

Bagsædet er acceptabelt, men ikke imponerende. Benpladsen er okay, men lårstøtten er begrænset, og det er ikke helt let at få fødderne ind under forsæderne. Bagagerummet på 437 liter er brugbart, men konkurrenter som Skoda Elroq og Kia EV3 føles mere praktiske, når familien skal pakkes.

Førerassistenterne gør det rigtigt: De blander sig ikke for meget

Her fortjener Nissan ros. Førerassistentsystemerne virker modne, rolige og nemme at stole på. Den adaptive fartpilot holder afstand uden drama, vognbaneassistenten arbejder (forholdsvis) diskret, og bilen føles ikke som en overivrig robot, der konstant vil rette på dig.

ProPILOT Assist med Navi-link fungerer især godt på motorvej, hvor bilen følger trafikken trygt og forudsigeligt. Som hverdagsassistent er systemet kompetent. Det samme gælder sikkerhedsudstyret. Nissan har pakket Leaf med de forventelige systemer: nødbremse, blindvinkeladvarsel, krydstrafikalarm, vognbaneassistent og førerovervågning. Det vigtigste er dog ikke antallet af systemer. Det vigtigste er, at de ikke ødelægger kørslen.

Det gør de ikke.

Bag rattet: Tryg, præcis og lidt anonym

Nissan Leaf er forhjulstrukket, har 218 hestekræfter i 75 kWh-versionen og føles hurtig nok i alle normale situationer. Den trækker rent, accelererer uden drama og har kræfter nok til motorvej, overhalinger og bykørsel.

Her anes det store elektrisk dæmpbare panoramaglastag (foto: iNPUT)

Styretøjet er faktisk bedre end ventet. Det er præcist, har en god vægt og får bilen til at føles mere kontant, end man måske forventer af en crossover med familieambitioner.

Men Leaf bliver aldrig rigtig levende. Den er kompetent, ikke charmerende. Tryg, ikke legesyg. Det er en bil, der gør sit arbejde uden at råbe op.

Affjedringen er mere blandet. Store bump og fartdæmpere håndteres fint, men små ujævnheder kan mærkes tydeligt i kabinen. Den er stille, stabil og nem at køre langt i. Men den har ikke den samme polerede ro som de allerbedste i klassen, og den føles heller ikke helt så praktisk og robust som Skoda Elroq.

Rækkevidde: Det officielle tal er flot – vores måling er mere jordnær

Nissan lover op til 622 kilometer WLTP med det store 75 kWh-batteri. Det er et stærkt tal, især i en bil til under 300.000 kroner i billigste 75 kWh-udstyrsvariant. Men WLTP er WLTP. Og vores vanlige testrute mellem Brønshøj og Farø er ikke designet til at klappe bilproducenterne på ryggen.

På ruten målte vi et forbrug på 19,6 kWh pr. 100 kilometer. Det er ikke katastrofalt, men det er heller ikke en effektivitetssensation. Med 75 kWh batteri svarer det groft sagt til omkring 383 kilometer fra 100 til 0 procent under vores testforhold – eller cirka 345 kilometer fra 100 til 10 procent.

Det er stadig brugbart. Faktisk mere end rigeligt for de fleste. Men det er langt fra de 622 kilometer, der står i brochuren. Her skal man være fair: Vores rute indeholder meget motorvej, og motorvej er elbilens naturlige fjende. Leaf klarer sig stadig fornuftigt, og den virker mere effektiv end mange højere og tungere el-SUV’er. Men den er ikke magisk.

Hvis du kører pænt på landevej og i by, kan du komme langt. Hvis du kører 130 km/t på motorvej, skal du ikke planlægge efter WLTP-tallet. Men her du heldigvis også den forrygende rute- og ladeplanlægning fra Google Build-in til at hjælpe dig.

Opladning: Godkendt – ikke banebrydende

Nissan Leaf kan lynlade med op til 150 kW. Det lød flot for få år siden. I dag er det mere “fint nok”. Vores ladekurve viser til gengæld, at Nissan har fået det maksimale ud af den effekt. Bilen ramte omkring 150 kW fra 10 procent og holdt sig stærkt oppe til lidt over 40 procent. Derefter falder effekten gradvist: 123 kW ved 46 procent, 106 kW ved 51 procent og omkring 61 kW fra 72 til 83 procent.

Resultatet blev 10-80 procent på 32 minutter ved 20 graders temperatur.

Ladekurve Nissan Leaf 75kWh

Måledato: 4. juli 2026 · Temperatur: 20 °C

Gns. kW (10–80): 117 kW

Ladetidskurve Nissan Leaf 75kWh

Måledato: 4. juli 2026 · Temperatur: 20 °C

Ladetid (10–80): 32 min.

Det er præcis dér, Nissan Leaf lander som bil: Ikke klassens hurtigste, men heller ikke bagud. Kia EV3, Skoda Elroq og flere nyere kinesiske konkurrenter kan enten matche eller slå den, men Leaf falder ikke igennem.

Mere interessant er måske, at den gamle Leaf endelig er død og begravet teknisk. Væk er følelsen af en elbil fra fortiden. Den nye model har ordentlig batteristyring, prækonditionering og ladeplanlægning via Google. Det gør en større forskel i hverdagen end jagten på et par ekstra kW på toppen.

Prisen gør den alvorlig

Den nye Leaf starter fra 249.900 kroner med 52 kWh-batteri, men den version er mest interessant på prisskiltet. Skal Leaf give mening som moderne elbil, er det 75 kWh-versionen, man skal kigge på. Her begynder priserne fra 284.900 kroner, mens 75 kWh Engage+ med Google Built-in står til 304.900 kroner. Advance-udgaven til 324.900 kroner virker som det bedste køb, fordi den tilføjer udstyr, der løfter bilen fra fornuftig til lækker: head-up display, bedre lys, elektrisk bagklap, mere kabinelys og det dæmpbare panoramaglastag.

Det er stærkt. Meget stærkt.

| Nissan Leaf 75 kWh | Skoda Elroq 85 | Toyota C-HR+
Rækkevidde (WLTP) | 622 km | 572 km | 548 km
Batterikapacitet (netto) | 73 kWh | 77 kWh | 72 kWh
Forbrug (WLTP) | 13,8 kWh/100km | 15,3 kWh/100km | 15,6 kWh/100km
Motor | 218 hk | 286 hk | 343 hk
Moment | 355 Nm | 545 Nm | 438 Nm
Acceleration 0-100km/t | 7,6 sek. | 6,6 sek. | 5,2 sek.
Ladeeffekt (AC/DC) | 11 kW / 150 kW | 11 kW / 165 kW | 11 kW / 150 kW
Ladehastighed | 590 km/t | 630 km/t | 550 km/t
Ladetid (10-80%) | 32 min. | 29 min. | 29 min.
Bagagerum | 437 / 1.052 liter | 470 / 1.580 liter | 416 / 1.207 liter
Trækkrog | 1.000 kilo | 1.000 kilo | 750 kilo
Nybilsgaranti | 3 år / 100.000 km | 5 år / 150.000 km | 10 år / 1.000.000 km *
Pris | 284.900 kr. | 319.995 kr. | 319.990 kr.

* Serviceaktiveret garanti

For Leaf står ikke alene. Skoda Elroq og Toyota C-HR+ står begge klar med skarpe argumenter. Elroq er mere praktisk. Toyota C-HR+ har sin egen stil. Men Nissan har ramt en god balance mellem pris, rækkevidde, udstyr og tryghed. Og det er præcis sådan, Leaf igen bliver relevant.

Den bedste Leaf nogensinde – men ikke klassens ubestridte konge

Den nye Nissan Leaf er et kæmpe spring fremad. Den ser langt bedre ud, kabinen er moderne, Google-systemet fungerer, førerassistenterne er behageligt diskrete, og 75 kWh-versionen giver rigtig meget elbil for pengene.

Foto: iNPUT

Men den er ikke uden ridser i lakken. Bagsædet er ikke så rummeligt, som designet antyder. Komforten er god, men ikke perfekt. Køreglæden er afdæmpet. Det ændrer dog ikke på, at Leaf igen er en bil, man bør tage alvorligt. Ikke fordi den opfinder elbilen på ny. Det gjorde den første Nissan Leaf allerede. Men fordi den tredje generation endelig føles som en moderne elbil, der kan konkurrere på lige fod med de bedste i klassen.

Nissan Leaf er ikke længere elbilens folkevogn. Den er blevet elbilens comeback-kid.