TEST: Zeekr 001 Sport Edition AWD er mere luksus end sport

Zeekr 001 er ikke nogen lille bil. Den er næsten fem meter lang, over to meter bred med spejle og vejer omkring 2,4 ton. Sport Edition gør heller ikke noget forsøg på at skjule størrelsen. Tværtimod.

Min testbil står i den meget markante Speed Orange, suppleres af sorte 22-tommer fælge, kulfiber på spejlene og hækspoileren samt et interiør, hvor orange igen dukker op stort set overalt.

Det giver 001 Sport Edition en frisk og anderledes fremtoning, og flere steder fungerer farvespillet rigtig godt. Men du skal virkelig være begejstret for orange. Særligt de orange plastdetaljer på dørene tipper for os over kanten og giver et billigere indtryk, end resten af kabinen fortjener. For resten af kabinen føles bestemt ikke billig.

Sport Edition har hækspoiler i kulfiber (foto: iNPUT)

En imponerende kabine

Zeekr 001 er en af de kinesiske elbiler, hvor man hurtigst forstår premium-ambitionerne. Materialerne er generelt lækre, samlekvaliteten høj, og kabinen er både rummelig og meget veludstyret. Forsæderne har både varme, ventilation og massage, og der er god plads til fire voksne.

Sport Edition er teknisk baseret på 001 Privilege AWD og tilfører primært design. De sorte 22-tommer fælge er smedede og inspireret af den ekstreme kinesiske 001 FR, mens kulfiber, orange bremsekalibre og det særlige interiør står for resten af transformationen. Det er vigtigt, for navnet kan snyde.

Sport Edition har nemlig hverken flere kræfter, sportsundervogn eller større dokumenterede bremser end Privilege AWD. Den har stadig 544 hk, 686 Nm, firehjulstræk og klarer 0-100 km/t på 3,8 sekunder. Det er rigeligt hurtigt. Bare ikke mere sportsligt end den almindelige topmodel.

Mere GT end sportsvogn

Med 544 hk er Zeekr 001 voldsomt hurtig, men det er ikke accelerationstallene, der bedst beskriver bilen. 001 er først og fremmest en GT. Luftundervognen kan ændre bilens karakter mærkbart, og kombinationen af lang akselafstand, adaptiv dæmpning og store kræfter passer bedst til hurtig og afslappet transport over lange afstande.

De 2,4 ton kan ikke trylles væk, og Sport Edition bliver ikke pludselig en letbenet sportsvogn, fordi fælgene er sorte og sikkerhedsselerne orange. Det er værd at have med, hvis navnet får dig til at forvente en slags Zeekr-udgave af en BMW M- eller Porsche GTS-model. Det er den ikke.

Softwaren er blevet voksen

Software har historisk været et af Zeekr 001’s største problemer. Tidlige biler blev kritiseret for bugs, forvirrende menuer og systemer, der ganske enkelt ikke virkede færdige. Det var særligt problematisk, fordi bilen på næsten alle andre punkter føltes langt mere moden.

Zeekr har siden sendt en lang række OTA-opdateringer ud, og resultatet er mærkbart. Systemet fremstår i dag væsentligt mere stabilt og gennemarbejdet end ryet fra de første 001’ere. Det ændrer dog ikke, at betjeningen stadig kunne være bedre.

De blanke, næsten umærkede touchfelter på rattet er et godt eksempel. De ser minimalistiske ud, men almindelige fysiske knapper havde været både hurtigere og mere intuitive at bruge. Infotainmentsystemet kan meget, men det er stadig ikke på niveau med de bedste løsninger fra eksempelvis Tesla eller biler med Google built-in.

Den adaptive fartpilot og vognbaneassistenten fungerer modent. Betjeningen via de haptiske felter på rattet trækker dog igen ned, og systemet når ikke helt den naturlighed og forudsigelighed, som de bedste konkurrenter leverer.

Stort batteri redder rækkevidden

Zeekr opgiver 001 Sport Edition til 585 kilometer efter WLTP. På vores faste iNPUT-rute målte vi et gennemsnitligt forbrug på 22,7 kWh/100 km. Det er ikke imponerende lavt. Med omkring 94 kWh brugbar batterikapacitet svarer vores forbrug teoretisk til cirka 414 kilometers rækkevidde fra 100 til 0 procent.

Fra 100 til 10 procent er det omtrent 373 kilometer.

Forbrug på iNPUTs testrute

Samme rute. Samme måleenhed. Temperatur og dæk kan stadig påvirke resultatet.

Nr. 19 af 28 testede biler 22,7 kWh/100 km

# | Model | Gennemsnit | Temp.
1 | Renault Twingo E-Tech | 16,8 kWh/100 km | 18,0 °C
2 | Toyota C-HR+ Active 77 kWh AWD | 18,0 kWh/100 km | 25,0 °C
3 | Xpeng P7+ RWD Long Range | 18,6 kWh/100 km | 22,0 °C
…
17 | Xpeng G9 RWD Standard Range | 22,5 kWh/100 km | 23,0 °C
18 | Nissan Micra 52 kWh* | 22,6 kWh/100 km | 4,0 °C
19 | Zeekr 001 Sport Edition | 22,7 kWh/100 km | 20,0 °C
20 | Renault 4 E-Tech 52 kWh* | 22,9 kWh/100 km | -3,0 °C
21 | Zeekr 7X Privilege AWD | 23,1 kWh/100 km | 17,0 °C
…
26 | Polestar 4 Long Range Single Motor* | 27,5 kWh/100 km | 3,0 °C
27 | Volkswagen ID.Buzz Lang | 28,1 kWh/100 km | 8,5 °C
28 | Hyundai Ioniq 9 Performance AWD* | 28,2 kWh/100 km | 10,0 °C

* Testen er udført på vinterdæk.

Det understreger, at Zeekr 001 først og fremmest har en god praktisk rækkevidde, fordi batteriet er stort – ikke fordi drivlinjen er usædvanligt effektiv. Det er dog helller ikke svært at forstå hvorfor. Vi har at gøre med en stor firehjulstrækker på cirka 2,4 ton og 22-tommer hjul. Men vores egne målinger viser, at store elbiler godt kan være markant mere energieffektive: Xpeng P7+ RWD Long Range brugte 18,6 kWh/100 km på præcis samme rute mod Zeekrs 22,7 kWh/100 km. Zeekr brugte dermed omkring 22 procent mere energi.

Ladekurven overrasker positivt

På papiret afslører opladningen bilens alder. 001 benytter en 400-voltsarkitektur og kan maksimalt lade med 200 kW. Det virker ikke længere specielt imponerende i 2026 – særligt ikke når Zeekrs egne nyere modeller kan lade væsentligt hurtigere. Men tallene fortæller ikke hele historien.

Vores Sport Edition ramte 202 kW allerede ved lav SOC og holdt en overraskende stærk ladekurve gennem en stor del af sessionen. Omkring 31 procent modtog bilen stadig 183 kW, ved 43 procent 158 kW og omkring 70 procent fortsat lidt over 100 kW. Først efter 80 procent falder effekten for alvor.

Vi målte 10-80 procent på cirka 29 minutter og en gennemsnitlig ladeeffekt (10-80%) på omkring 153 kW. Det er faktisk en ganske stærk præstation for en 400-voltsbil og lidt bedre end Zeekrs officielle løfte om omkring 30 minutter. At bilen samtidig kan tage 22 kW på AC, er et stort plus – særligt for dem, der ofte benytter offentlige destinationsladere.

DC-ladekurve: Zeekr 001 Sport Edition

Måledato: 7. august 2026

Gns. kW (10–80): 153 kW

DC-ladetidskurve: Zeekr 001 Sport Edition

Måledato: 7. august 2026

Ladetid (10–80): 29 min.

Det er derfor forkert at kalde opladningen dårlig. Den er snarere teknologisk gammeldags, men særdeles godt udnyttet.

Kombinerer vi vores målte forbrug med ladehastigheden, bliver Zeekr 001 mere interessant. Ved 22,7 kWh/100 km kan bilen køre omkring 373 kilometer fra 100 til 10 procent.

Bruger vi vores standardiserede beregning med den gennemsnitlige 10-80-procent-ladeeffekt på cirka 153 kW, giver et ladestop på 15 minutter energi til omtrent yderligere 159 kilometer. Det giver en 100+15 rækkevidde på cirka 532 kilometer.

Sport Edition er mest en stiløvelse

Det er svært ikke at kunne lide Zeekr 001. Den føles dyr, er ekstremt hurtig, komfortabel og rummelig, og Zeekr har gennem softwareopdateringer rettet flere af de problemer, der plagede de første biler. Sport Edition gør den samtidig mere markant.

Men betegnelsen Sport Edition lover mere, end teknikken leverer. Under de sorte FR-inspirerede fælge, kulfiberen og de orange detaljer finder man nemlig den samme drivlinje og luftundervogn som i Privilege AWD.

Du betaler altså ikke for højere ydelse. Du betaler for udseendet.

Prisforskellen er til gengæld forholdsvis beskeden. Sport Edition koster omkring 15.000 kroner mere end Privilege AWD, og hvis de særlige fælge, kulfiberen og limited-edition-præget tiltaler dig, er det svært at kalde merprisen urimelig. Men prøv kabinen først. For hvis du efter fem minutter tænker, at der måske er lidt for meget orange, bliver det næppe bedre efter fem år.

Zeekr 001 Sport Edition er en imponerende elektrisk GT forklædt som sportsmodel. Den er hurtig, komfortabel og usædvanligt veludstyret. Samtidig overrasker ladekurven positivt og viser, at 400 volt ikke nødvendigvis betyder dårlig opladning.

Til gengæld er energieffektiviteten kun middelmådig, betjeningen har stadig irritationsmomenter, og Sport Edition tilfører stort set ingen reel sportslig teknik.

Køb den for komforten, udstyret og det markante design – ikke fordi du forventer en mere hardcore Zeekr 001.